Tillaga lögð fyrir formannafund 2013, til kynningar

Hafi keppandi verið rangt skráður skal sá keppandi ávallt raðast í riðil miðað við að hann eigi ekki gildan tíma í greininni og félagi hans skal gert að greiða sekt að fjárhæð sem samsvarar 20 EUR. Röð keppenda í boðsundssveitum skal tilkynna skriflega í síðasta lagi hálftíma fyrir viðkomandi keppnishluta - til að sveitin öðlist keppnisrétt. Mótshaldarar annarra móta en opinna móta og SSÍ móta hafa heimild til að setja aðrar reglur um skráningarfresti og skráningarform. Það skal þá koma fram í tilkynningu um mótið hvernig þessum málum er háttað.

### 13. grein - Þátttaka fatlaðra á sundmótum.

Fötluðu sundfólki er heimil þátttaka á Íslandsmeistaramótum og öðrum mótum sem haldin eru innan vébanda SSÍ. Gilda sömu reglur um skráningar og þátttökutilkynningar þeirra og um annað sundfólk en að auki ber fötluðum að skila með skráningum, númeri fötlunarflokks. Gilda þá sérreglur um fötlunarflokkinn eftir atvikum fyrir þann sundmann í greininni. SSÍ skal skrá viðkomandi keppanda undir merkjum félags hans. Mótstjórn upplýsir yfirdómara um sundmanninn og fötlunarflokk hans áður en mótshluti hefst. Upplýsa á yfirdómara áður en sund hefst ef aðstoðarmanns er þörf. Heimilt er að skrá fatlað sundfólk í sérstakan riðil og skal sá riðill þá fara fram á undan öðrum riðlum, að öðrum kosti raðast sundfólk í riðla eftir tímum. Heimilt er að veita sérstök verðlaun í flokki fatlaðra.

### 14. grein - Tímalágmörk á mótum

Framkvæmdaaðilum opinna móta er heimilt að setja tímalágmörk á mótum sem haldin eru á þeirra vegum.

### 15. grein - Tímastaðlar

Stjórn SSÍ skal gefa út reiknireglu til að meta árangur milli eftirtalinna brautarlengda: 16 2/3 metra, 25 metra og 50 metra. Reiknireglur þessar skulu uppfærðar eftir þörfum við upphaf hvers sundtímabils. Umreiknaður tími skal merktur sérstaklega í skráningu. Umreiknaður tími getur aldrei orðið betri en Íslandsmet í greininni í viðkomandi brautarlengd og skal í þeim tilfellum skrá umreiknaðan tíma amk 1/100 yfir gildandi meti.

### 16. grein - Skráningartímar

Við skráningu á sundmót skal ávallt nota tíma frá móti sem haldið er samkvæmt lögum og reglum SSÍ/FINA enda hafi mótið verið skráð og úrslitum skilað til SSÍ. Tími telst almennt gildur innan tólf mánaða tímabils eða milli samsvarandi móta. Tíma á að skrá í samræmi við þá brautarlengd sem mót fer fram í. Tímum úr brautum af annarri lengd skal breyta samkvæmt reiknireglu SSÍ og merkja sérstaklega í skráningu. Eigi keppandi tíma í viðkomandi brautarlengd er honum óheimilt að nota umreiknaðan tíma úr annarri brautarlengd, hvort sem sá tími er lakari eða betri. Ef tími keppanda er rangt skráður skal sá keppandi raðast í riðil miðað við að hann eigi ekki gildan tíma í greininni eða missa þátttökurétt ef um tímalágmörk á viðkomandi mót er að ræða. Jafnframt er félagi hans gert að greiða sekt að fjárhæð sem samsvarar 20 EUR. Íslenskt sundfólk sem stundar æfingar í sundi, en býr erlendis og sannanlega getur ekki náð lágmarkstímum á Íslandsmeistaramót í réttri eða umreiknaðri brautarlengd, samkvæmt 14. grein, getur sótt um heimild til keppni á Íslandsmeistaramóti til stjórnar SSÍ með minnst fjögurra vikna fyrirvara. Þessir einstaklingar eru þá skráðir án tíma í viðkomandi greinum.